חברת Vayyar Imaging הישראלית, המפתחת חיישני הדמיה תלת מימדיים, מודיעה היום (ג׳) על השלמת סבב גיוס B בהיקף של 22 מיליון דולר בהובלת Walden Riverwood. כמו כן השתתפו בגיוס המשקיעים הקיימים – Battery Ventures, מובילת סבב הגיוס הראשון של החברה, Bessemer Venture Partners, Israel Cleantech Ventures ו-Amiti Ventures. סך גיוסיה של החברה עד כה מסתכמים ב-34 מיליון דולר. בעזרת המוצר שפיתחה החברה ניתן להפוך כל אובייקט סטטי למדיד. כך למשל ניתן למדוד את מהירות זריקת הכדור, אחוז השומן בחלב וטיב היסודות שבקיר הבית שלכם. ההון שגויס יאפשר לחברה למנף את פתרונותיה ברחבי העולם.
Vayyar Imaging פיתחה חיישן תלת מימדי מבוסס גלי רדיו, שנועד לחולל מהפכה בגילוי מוקדם של סרטן השד, בעולם הרובוטיקה ובתחום ׳הבית החכם׳ ביחד. החיישנים מסוגלים לראות דרך עור ורקמות כדי לזהות גידול סרטני, להתבונן דרך קירות כדי לזהות וללמוד את היסודות מהם הם מורכבים ולאתר ולעקוב אחר מיקומו של אדם בזמן שהוא מתהלך בתוך מבנה. ביכולתו של החיישן לראות דרך חומרים, חפצים ונוזלים, ולחצות מחסומים שעד כה הגבילו את העין האנושית, גם בסיוע של אמצעים טכנולוגיים למיניהם. החיישנים סורקים את האוביקט ויוצרים תמורת תלת מימד של תוכנו. כמו כן, החיישנים יודעים לזהות תנועה, מהירות, ולעקוב אחר מספר רק של אנשים באיזורים גדולים.
הפתרון של החברה שהוקמה בשנת 2011 על-ידי רביב מלמד ( מנכ״ל ויו״ר), נפתלי חייט (CTO) ומירי רטנר (מחקר ופיתוח) כבר נמצא בשימוש על ידי חברות Fortune 500, ולאט לאט מתרחב לתעשיות נוספות. מלמד היה בעברו מנהל חטיבת התקשורת האלחוטית הניידת באינטל ישראל, עד שעזב בשנת 2010 במטרה להקים חברה שמטרת העל שלה היא לאפשר גילוי מוקדם של סרטן השד. חייט ורטנר שימשו בתפקידי ניהול בכירים ב-BreezeCOM ו-Alvarion. החברה מונה 26 עובדים ויושבת היום ביהוד.
בשיחה עם גיקטיים, רביב מלמד, אחד משלושת מייסדי החברה הסביר כי היתרון הבולט של החיישן הוא בנגישותו לקהל הרחב, והעובדה שכל אחד יכול להשתמש בו באמצעות הסמארטפון או הלפטופ האישי שלו למשל. יחד עם זאת, הסביר כי המוצר מוגבל בראייתו אל תוך מתכת, ומציג רזולוציה קצת פחות עמוקה מ-Xray למשל.
״אני גאה לעבוד עם צוות כה נלהב, חדשני ורב תחומי. אנו מצפים בקוצר רוח לקידום הטכנולוגיה של Vayyar Imaging לעידן חדש שבו מערכות הדמיה בעלות נמוכה יוכלו לפתור את האתגרים העיקריים עימם מתמודדים שווקים שונים – כולל סריקות לסרטן השד, ניטור אוכלוסיות מזדקנות למען ביטחונן, חיסכון במים באמצעות השקיה מדויקת, ועוד הרבה מעבר לזה״, אמר רביב מלמד, מייסד, מנכ״ל ויו״ר החברה.
Vayyar Imaging מתכננת לחשוף את המוצר שלה במהלך כנס האלקטרוניקה שיתקיים בחודש הבא בלאס וגאס.